ພິທີຖະແຫຼງຂ່າວງານມະຫະກຳສີມືຫັດຖະກຳລາວ ປີ 2017 ຈັດຂຶ້ນວັນທີ 5 ກັນຍາ 2017 ທີ່ສະມາຄົມນັກຂ່າວແຫ່ງ ສປປ ລາວ ມີທ່ານ ຫານຊະນະ ສີສານ ປະທານສະມາຄົມຫັດຖະກຳລາວ ທ່ານ ສົມສະໜຸກ ມີໄຊ ຮອງປະທານສະມາຄົມນັກຂ່າວແຫ່ງ ສປປ ລາວ ທັງເປັນທີ່ປຶກສາອາວຸໂສສະມາຄົມຫັດຖະກຳລາວ ທ່ານນາງ ສີອອນ ສີຣິປັນຍາ ຄະນະບໍລິຫານງານສະມາຄົມຫັດຖະກຳລາວ ແລະ ສື່ມ່ວນຊົນເຂົ້າຮ່ວມ.
ເພື່ອສົ່ງເສີມການຕະຫຼາດໃຫ້ແກ່ຊາວຊ່າງຫັດຖະກຳລາວ ເຕົ້າໂຮມຄວາມສາມັກຄີຊາວຊ່າງຫັດຖະກຳທຸກຊົນເຜົ່າຢູ່ທຸກທ້ອງຖິ່ນ ເສີມຂະຫຍາຍພູມປັນຍາທາງດ້ານຫັດຖະກຳ ແລະ ຟື້ນຟູການຜະລິດເຄື່ອງຫັດຖະກຳຂອງຊົນເຜົ່າຕ່າງໆ ໃຫ້ມີຄວາມຫຼວງຫຼາຍ ມີຄວາມສວຍງາມປານີດ ແຕ່ຍັງຮັກສາໄວ້ຄວາມເປັນເອກະລັກຂອງຊົນເຜົ່າຂອງທ້ອງຖິ່ນ ສ້າງໂອກາດໃຫ້ຊາວຊ່າງຫັດຖະກຳໄດ້ມາພົບປະ ເພື່ອແລກປ່ຽນບົດຮຽນແລກປ່ຽນປະສົບການທາງດ້ານການຜະລິດເຄື່ອງຫັດຖະກຳ ແລະ ພົບປະກັບລູກຄ້າຂາປະຈຳ ແລະ ຄູ່ຄ້າ ເພື່ອຮ່ວມມືກັນດຳເນີນທຸລະກິດ ແລະ ສະໜັບສະໜູນປີທ່ອງທ່ຽວລາວ ປີ 2018 ສ້າງລາຍການທ່ອງທ່ຽວໃຫ້ມີຫຼາຍລາຍການ ເປັນການເປີດໂອກາດດ້ານການຕະຫຼາດແບບກວ້າງຂວາງ ສາມາດສ້າງລາຍຮັບໃຫ້ຊາວຊ່າງຫັດຖະກຳຊາວບ້ານ ແລະ ຊ່ວຍເຫຼືອເຂົາເຈົ້າໃຫ້ຫຼຸດພົ້ນອອກຈາກຄວາມທຸກຍາກ ຕາມແນວທາງນະໂຍບາຍຂອງພັກ ແລະ ລັດຖະບານ ພ້ອມດຽວກັນນັ້ນ ກໍ່ເປັນການພັດທະນາ ແລະ ສົ່ງເສີມຜະລິດຕະພັນຫັດຖະກຳລາວ ໃຫ້ກາຍເປັນສິນຄ້າອອກສູ່ຕະຫຼາດພາຍໃນ ແລະ ຕ່າງປະເທດ.
ງານມະຫາກຳສີມືຫັດຖະກຳລາວ ຈັດໂດຍສະມາຄົມຫັດຖະກຳລາວ ຮ່ວມກັບສະພາການຄ້າ ແລະ ອຸດສາຫະກຳແຫ່ງຊາດລາວ ເຊິ່ງຄະນະຮັບຜິດຊອບຈັດຕັ້ງງານຈະປຸກລະດົມເອົາຊາວຊ່າງຫັດຖະກຳທຸກແຂວງໃນທົ່ວປະເທດ ມາຮ່ວມກັນສ້າງກິດຈະກຳຕ່າງໆ ພັດທະນາສີໄມ້ລາຍມືຂອງຄົນລາວເອກະລັກລາວ-ຜະລິດຕະພັນຂອງຄົນລາວ ໃຫ້ເຕີບໃຫຍ່ຂະຫຍາຍຕົວທາງດ້ານປະລິມານ ແລະ ຄຸນະພາບ ເພື່ອເຮັດໃຫ້ການວາງສະແດງຂາຍສິນຄ້າຫັດຖະກຳມີຄວາມຍືນຍົງ ແລະ ສາມາດກຸ້ມຕົນເອງໃນອະນາຄົດ ສະເພາະປີນີ້ ໄດ້ເປີດກວ້າງໃຫ້ມີຫຼາຍສິນຄ້າມາຮ່ວມວາງສະແດງ ແລະ ຂາຍ ໂດຍຈັດເຂດວາງສະແດງອອກເປັນ 2 ເຂດ ຄື: ເຂດວາງສະແດງຂາຍສຳລັບສິນຄ້າຫັດຖະກຳ-ສິນຄ້າກະສິກຳ-ການຄ້າໂອດ໋ອບ (ODOP) ແລະ ເຂດວາງສະແດງຂາຍສຳລັບສິນຄ້າອຸປະໂພກ-ບໍລິໂພກທົ່ວໄປ ນອກນີ້ ພາຍໃນງານຍັງມີກິດຈະກຳຕ່າງໆ ເຊັ່ນ: ການຄັດເລືອກຜະລິດຕະພັນດີເດັ່ນໃນຫົວຂໍ້ “ເຄື່ອງທີ່ລະນຶກ” ກິດຈະກຳສາທິດ ການສຳມະນາເດີນແບບເສື້ອຜ້າອາພອນລາວປະຈຳວັນ ແລະ ອື່ນໆ ເຊິ່ງງານຈະໄດ້ຈັດຂຶ້ນວັນທີ 14-22 ຕຸລາ 2017 ທີ່ສູນການຄ້າລາວ-ໄອເຕັກ (ຕຶກເກົ່າ) ນະຄອນຫຼວງວຽງຈັນ.